Dôvodová správa

Správa o kontrolnej činnosti Dozorného výboru Úradu pre finančný trh (ÚFT) sa predkladá na rokovanie Vlády Slovenskej republiky v súlade s § 10 ods. 13 písm. k) zákona č. 96/2002 Z. z. o dohľade nad finančným trhom. Táto správa bola vypracovaná za obdobie prvého necelého roka existencie a pôsobenia Dozorného výboru ÚFT (zákon nadobudol účinnosť 1. apríla 2002, Vláda Slovenskej republiky svojim uznesením č. 342 z 3. apríla 2002 vymenovala predsedu, podpredsedu a členov Dozorného výboru ÚFT a prvé rokovanie Dozorného výboru ÚFT sa uskutočnilo 17. apríla.2002).    

Predkladaná správa stručne sumarizuje základné aktivity Dozorného výboru ÚFT, ktoré boli uskutočňované v rámci zákonných kompetencií tohto kontrolného orgánu a v intenciách všeobecne záväzných právnych noriem Slovenskej republiky.

Správa ma informatívny charakter. Jej hlavným poslaním je ubezpečiť Vládu Slovenskej republiky, že počas hodnoteného obdobia sa Dozorný výbor ÚFT, podľa jeho dostupných zistení, nemusel zaoberať takými závažnými nedostatkami, ktoré by mali negatívny dosah na hospodárenie ÚFT.

Návrh správy je predkladaný na rokovanie Dozorného výboru ÚFT za účelom jeho schválenia týmto orgánom a následného predloženia Vláde Slovenskej republiky.